PPKE BTK

**PÁZMÁNY SZENIOR EGYETEM**

2021 őszi szemeszter

**jelenléti (offline) kurzus**

**A vallás filozófiája: fejezetek a vallásról való nyugati gondolkodás történetéből**

*Tudományág:* vallásfilozófia

A nyugati gondolkodás története során mély és sokoldalú kapcsolat alakult ki a filozófia és a vallás között. E kapcsolat egyik alapformája a vallás fogalmi megragadására való törekvés, amely már Platón filozófiájában megjelent, és később számos jelentős belátáshoz vezetett. Nem kevésbé lényeges a vallás filozófiai kritikája sem, melynek történeti íve az antik előzményektől a XIX. századi klasszikusokon, a „gyanú mesterein” át egészen a kortárs új ateizmus militáns irányzatáig terjed. E törekvéssel ellentétes, ám még mélyrehatóbb program a vallási tudat racionális megalapozásának kísérlete, amely a metafizika klasszikus istenérveit éppúgy átfogja, mint a jelenkori analitikus filozófia valószínűségi argumentumait. „Ha van Isten, honnan a rossz? S honnan a jó, ha nincs?” A börtönben sínylődő Boethius e megkerülhetetlen kérdései szintén a vallásfilozófia egyik tárgykörét jelölik, amely teodíceaként ismert. S végül a vallásról való XX. századi gondolkodás is jelentős teljesítményekhez vezetett a vallásfenomenológia és az analitikus vallásfilozófia területén. A kurzus e vallásfilozófiai programokba kísérel meg bepillantást nyújtani, a szisztematikus és a történeti szempontokat ötvözve. Témánk jelentőségét illetően Hegelre utalhatunk, aki szerint a vallás „a legmagasabb rendű tárgy, amellyel az ember foglalkozhat”. Vizsgálódásaink során e „tárgyat” igyekszünk sokoldalúan megérteni, gondolati utunkon eljutva – „az értelemig és tovább”.

Előadó: **Dr. Czakó István,** habilitált egyetemi docens, PPKE BTK Filozófia Tanszék

Az előadások **szerdai** napokon 17 órakor kezdődnek.

|  |  |
| --- | --- |
| Dátum | A kurzus előadásai |
| Szeptember 15. | Filozófia és vallás: fogalmi bevezetés |
| Szeptember 22. | A vallás filozófiai kritikája |
| Szeptember 29. | Isten és a lét: a természetes teológia |
| Október 6. | Isten és a rossz: a teodícea |
| Október 20. | A vallás fenomenológiája |
| November 3. | Analitikus vallásfilozófia |
| November 10. | A morális relígiófogalom: Immanuel Kant |
| November 17. | A vallás spekulatív fogalma: Johann Gottlieb Fichte |
| November 24. | A vallás, mint a szellem öntudata és a történeti vallások hierarchiája: Georg Wilhelm Friedrich Hegel |
| December 1. | A vallás, mint a végtelen szemlélete és érzése: Friedrich Schleiermacher |
| December 15. | A hit, mint létmód: Søren Kierkegaard |